คลังขยายเวลาใช้งบของหน่วยงานต่างประเทศ
กรมบัญชีกลางออกหลักเกณฑ์การขยายเวลาเก็บเงินไว้ใช้จ่ายหลังสิ้นปี ของส่วนราชการที่มีสำนักงานในต่างประเทศ


18 มี.ค. 2563

นางสาววิลาวรรณ พยาน้อย รองอธิบดีกรมบัญชีกลาง โฆษกกรมบัญชีกลาง เปิดเผยว่า ตามที่ พ.ร.บ.งบประมาณรายจ่ายประจำปีงบประมาณ พ.ศ. 2563 ได้ประกาศในราชกิจจานุเบกษา เมื่อวันที่ 26 กุมภาพันธ์ 2563 และให้มีผลใช้บังคับตั้งแต่วันที่ 1 ตุลาคม 2562 และตามที่กระทรวงการคลังได้กำหนดหลักเกณฑ์ให้ส่วนราชการที่มีสำนักงานในต่างประเทศเก็บงบประมาณปี พ.ศ. 2562 และขยายเวลาเก็บงบประมาณปี พ.ศ. 2560 - 2561 กรณีมีหนี้ผูกพันได้ถึงวันทำการสุดท้ายของเดือนมีนาคม 2563
แต่เนื่องจากมีส่วนราชการหลายแห่งยังไม่สามารถใช้จ่ายงบประมาณดังกล่าวได้แล้วเสร็จภายในวันทำการสุดท้ายของเดือนมีนาคม 2563 และยังมีความจำเป็นต้องใช้จ่ายงบประมาณนั้นต่อไป กรมบัญชีกลาง กระทรวงการคลัง จึงได้กำหนดหลักเกณฑ์การขยายเวลาเก็บเงินไว้ใช้จ่ายหลังสิ้นปีของส่วนราชการที่มีสำนักงานในต่างประเทศ เพื่อให้ส่วนราชการสามารถใช้งบประมาณได้อย่างต่อเนื่องจนบรรลุวัตถุประสงค์ ดังนี้
1. อนุมัติให้ขยายเวลาเก็บเงินงบประมาณปี พ.ศ. 2561 - 2562 กรณีมีหนี้ผูกพันไว้จ่ายภายหลังสิ้นปีต่อไปได้ถึงวันทำการสุดท้ายของเดือนกันยายน 2563 โดยให้ส่วนราชการจัดทำแบบแจ้งรายละเอียดการขอขยายเวลาเก็บเงินงบประมาณไว้ใช้จ่ายหลังสิ้นปี ส่งให้กรมบัญชีกลางภายในวันที่ 20 เมษายน 2563
2. ให้ส่วนราชการที่มีสำนักงานในต่างประเทศเร่งรัดการใช้จ่ายงบประมาณรายจ่ายประจำปีงบประมาณ พ.ศ. 2561 - 2562 ให้เสร็จสิ้นภายในเดือนกันยายน 2563 ทั้งนี้ หากหน่วยงานไม่สามารถใช้จ่ายงบประมาณข้างต้นให้แล้วเสร็จภายในวันที่ 30 กันยายน 2563 ให้สำนักงานในต่างประเทศนำเงินส่งคืนส่วนราชการเจ้าของงบประมาณภายใน 30 วัน นับแต่ครบกำหนดระยะเวลาที่ได้รับอนุมัติไว้เพื่อนำส่งคลังเป็นรายได้แผ่นดินประเภทเงินเหลือจ่ายปีเก่าส่งคืน โดยให้ถือปฏิบัติตามระเบียบกระทรวงการคลังว่าด้วยการเบิกเงินจากคลัง การรับเงิน การจ่ายเงิน การเก็บรักษาเงิน และการนำเงินส่งคลัง พ.ศ. 2562